Det er rigtigt, at man i Danmark hverken gøre børn eller ægtefælle arveløse, da begge parter har krav på deres tvangsarv, mens de i England ikke har regler om tvangsarv. Din mand kan således ikke gøre sin engelske datter arveløs i henhold til de danske arveregler, men det kan muligvis ske efter de engelske. Hvis han bor i Danmark ved sin død, er det dog som udgangspunkt den danske arvelov, der følges. Hvis din mand vil gøre sin engelske datter arveløs, vil jeg derfor anbefale, at han opretter et testamente i Danmark. Her skal stå, at han ønsker, at de engelske arveregler skal finde anvendelse ved hans død, samt at det er hans ønske, at hans engelske datter ikke skal arve noget. Derudover skal der i testamentet stå, at hvis Danmark ikke anerkender ønsket om at følge de engelske arveregler, skal den engelske datter kun have sin tvangsarv. Jeg kan ikke garantere, at de danske myndigheder vil følge de engelske regler, selv om han har oprettet et testamente. Det skyldes, at Danmark har taget forbehold i forbindelse med indgåelse af den forordning, hvormed lande anerkender testamenter med bestemmelse om lovvalg fra andre lande, både i og uden for EU. Jeg mener derfor, at mit forslag er jeres bedste mulighed.